Datum van Zim-verkiesing bekendZimbabwiese vlag Foto: Neelix, Wikimedia Commons. Emmerson Mnangagwa, Zimbabwe se president, het Woensdag aangekondig die land se algemene verkiesing sal op 30 Julie vanjaar plaasvind. Die aankondiging is in ŉ dokument gemaak wat African News Agency onder oë gehad het. Dit sal die eerste verkiesing wees sedert voormalige pres. Robert Mugabe uit sy amp getree het ná die weermag Mugabe in November verlede jaar gedwing het om te bedank. Mnangagwa sal teen ŉ hele aantal teenstanders te staan kom, insluitend die 40-jarige Nelson Chamisa, van die land se hoofopposisieparty, Movement for Democratic Change. Minstens 5,5 miljoen Zimbabwiërs is geregtig om in die komende verkiesing te stem en Mnangagwa het belowe dié verkiesing sal vry en regverdig verloop. Indien daar ŉ afloopverkiesing gehou word, sal dit op 8 September plaasvind.